钦定古今图书集成/明伦汇编/闺媛典/第040卷 > 姚里氏
## 钦定古今图书集成/明伦汇编/闺媛典/第040卷 > 姚里氏

按《元史耶律留哥传》：癸酉三月，推留哥为辽王，立妻
姚里氏为妃。耶厮不等劝留哥称帝，留哥曰：“是逆天
也。”乃与其子薛阇奉金币入觐。既见，帝问旧何官，曰：
“辽王。”帝命赐金虎符，仍辽王。留哥卒，姚里氏入奏，会
帝征西域，皇太子承制，以姚里氏佩虎符，权领其众。
七年，帝还，姚里氏携次子善哥、铁哥、永安及从子塔
塔儿、孙收国奴见帝于河西阿里湫城，奏曰：“留哥既
没，官民乏主，其长子薛阇扈从有年，愿以次子善哥
代之，使归袭爵。”帝曰：“薛阇不可遣，当令善哥袭其父
爵。”氏泣曰：“薛阇前妻所出，嫡子宜立。善哥，婢子所出，
若立之，是私己而蔑天伦。”帝叹其贤，给驿骑四十，俘
人九口，马九匹，白金九锭，币器皆以九计。许以薛阇
袭爵，而留善哥、塔塔儿收国奴于朝，惟遣其次子永
安从氏东归。